Õllesummer

Õllesummer oli igasuvine vabaõhufestival, mis toimus 1990. aastate algusest 2018. aastani, enam kui poole sellest ajast Tallinnas. Viimane Summer toimus juulis 2018. 

Parematel aastatel tõi Õllesummer lavale kontserte Eesti ja välismaa muusikaikoonide loomingust. Menukaimad olid Killer Queen (2011), "Raudmehe rännakud" – kummardus Gunnar Grapsi loomingule (2009) ja Jaak Joala laulude suurkontsert (2008). Õllesummeri välisesinejate seas olid BI-2 2007. a, Franz Ferdinand ja Zveri 2008. a, Moby, Mumiy Troll ja Kerli 2009. a, Calvin Harris, HIM, Scissor Sisters 2010. a, MIKA, Manic Street Preachers ja Alphaville 2012. a, Pet Shop Boys ja Gradusy 2013. a. 

Õllesummer oli üks Eesti rahvarohkemaid pidustusi. Hiilgeaegadel külastas seda 70–80 000 inimest, üritusel esines sadakond muusikakollektiivi kümmekonnal laval. Korraldusmeeskond nimetas peo kodulehel seda "Skandinaavia suurimaks vabaõhufestivaliks".

2015 
Õllesummer 2015 toimus Tallinna Lauluväljakul 1.–4. juulini. Peaesinejad olid the Cardigans ja Placebo. Lisaks venemaa popstaar Nyusha ning suurejoonelise kontserdi andis ka Tanel Padar & the Sun. Kokku oli festivalil seitse lava ja külastas ligikaudu 50 000 inimest.

2014 
Õllesummer 2014 toimus 9.–12. juulini Tallinna Lauluväljakul. Nelja päeva jooksul esines seitsmel laval üle saja Eesti ja välisriikide artisti.

Õllesummeri avapäeva, 9. juuli välisesinejad olid inglise Hurts ja rokitäht Bastille.

2013 
2013. aasta peaesineja Pet Shop Boysi esinemisest kujunes festivali ajaloo kõige rahvarohkem päev, mil üritust külastas üle 30 tuhande inimese.
2013. aasta festivali külastas nelja päeva jooksul kokku umbes 60 000 inimest. Suurimaks publikumagnetiks osutus Pet Shop Boysi kontsert, mis tõi laulukaare aluse rahvast puupüsti täis ning tegi reedest festivali edukaima päeva. Väga hästi läks ka vene poprokkbändil Gradusy.

2012 
2012. aasta Õllesummeri väliesinejad olid briti popstaar Mika, 1980ndate diskolegend Alphaville ja briti roki lipulaev Manic Street Preachers.

Õllesummeri algus 
Tallinna Lauluväljakul toimub Õllesummer 1996. aastast, mil festivali senine juht ja algidee autor Riho Rõõmus asus juhtima sihtasutust Tallinna Lauluväljak ning müüs oma osaluse pidu korraldavas OÜ-s Meediaekspress. Sestsaati juhib Õllesummeri korraldustoimkonda Rõõmuse abikaasa Marje Hansar. Esimesed Õllesummerid peeti Näituste väljakul.

Peokorraldajate hinnangul kulutab keskmine külastaja Õllesummeril 400 Eesti krooni, seega on festivali kogukäive 28–32 miljonit krooni. Kontsertidel on kuulajaid kuni 25 000. 2011. aasta lõpukontserdil kuulas ansamblit Smilers üle 15 000 pealtvaataja.

Suurem osa Õllesummeri külastajaist on 20–40-aastased Tallinna või Harjumaa elanikud. Ülekaalus on keskmise sissetulekuga tarbijad, kelle seas on võrdselt mehi ja naisi.

2011. aasta 6.–9. juulil toimus 18. Õllesummer. 2010. aasta Õllesummer leidis aset 14.–17. juulil.

Ajalugu
Õllesummer sai alguse 1990. aastal ansambli Vanaviisi kontserditurneest, kus osales ka Riho Rõõmus. Mõne aastaga arenes sellest Rõõmuse algatusel festival.

Rock Café ja Radio Mania juhi Margus Pildi hinnangul oli Õllesummeri edu aluseks omaaegse muusikafestivali Rock Summer surm: "Kedagi ei huvitanud, kas Rock Summeril oli bände. See oli koht, kus saadi kokku ja kogu ürituse idee võttis üle Õllesummer."

Õllesummer kui kultuuriüritus
Eelkõige õllemessina tegevust alustanud pidu on püütud reklaamida ka kultuuriüritusena. "Õllesummer alustas õllemessina, kuid festival on edasi arenenud. Tegemist on muusikafestivaliga," kinnitas Hansar intervjuus Äripäevale. "See on Eestis suurim meelelahutussündmus aastas." Hansar on Õllesummerit nimetanud Eesti rahvusliku kultuuri suursündmuseks.

Festivali peakorraldaja Marje Hansar on väitnud, et ametkonnad suhtuvad erasektori meelelahutus- ja kultuuriüritustesse tõrjuvalt: "Nii on ka Summeril seni olnud keeruline olla võrdselt tunnustatud kultuurisündmuseks teiste Tallinna esindusürituste nagu Jazzkaare, PÖFF-i või Koolitantsu kõrval." Teravalt tõusis teema päevakorda 2007. aastal seoses riigikohtu lahendiga 26. septembrist 2007 kultuuriürituste käibemaksusoodustuse teemal.

Õllesummerit on kultuuriürituseks nimetanud riigikogu sotsiaalkomisjoni liige Viktor Vassiljev, Tallinna kultuuriala abilinnapea Kaia Jäppinen ja Tallinna linnapea Edgar Savisaar.
 Viktor Vassiljev: "Ise muuseas Õllesummeril ei käi, ei ole minu maitse, aga arvan, et mõeldud on see siiski kultuuriüritusena."
 Kaia Jäppinen: Kui tulu suunatakse "tipptasemel kvaliteetse kultuuriprogrammi pakkumisele nii nagu Õllesummer seda teeb, siis pole festivalikorraldajale põhjust midagi ette heita."
 Edgar Savisaar: "See pole joomist propageeriv üritus. Mina pean Õllesummerit kultuuriürituseks."

Õllesummeri kultuuriüritusena tunnustamise vastu on sõna võtnud rahandusminister Ivari Padar, kultuuriminister Laine Jänes ja riigikogu liige Maret Maripuu.
 Laine Jänes: "Ei saa olla nõus sellega, et ööklubid, õllesummerid ja muud sarnased ettevõtmised saavad oma äri edendamiseks kasutada avalikes huvides antavat maksusoodustust, ja seda väärtkultuuri arvelt."
 Maret Maripuu: "Toetades moraalselt kõiki viisakaid õllesõpru ja olles rahul viisakate õllejoomisüritustega Eestis, arvan ma, et ühe halvaksläinud õuna nagu õllesummeri ja selle korraldajate väljaviskamine nende hulgast (ja lauluväljakult) tuleb meie õllejoomisele ainult kasuks."

Kriitika
Ajaleht Äripäev kirjeldas 2013. aastal Õllesummeri peakorraldajat kui südikat ja süsteemset ettevõtjat, kes on suutnud hoida 20-aastase ajalooga festivali elujõulisena.

2011. aasta Õllesummeri eel pälvis tähelepanu festivali juhi Marje Hansari sõnavõtt Eesti Televisiooni saates "Peole", kus ta kinnitas, et enne Õllesummerit lauluväljakul toimuv noorte laulu- ja tantsupidu segab Õllesummeri korraldamist: "Lapsed on meie elu õied, aga nad võiksid õitseda kuskil mujal kui lauluväljakul praegu." 

Hansari esinemine pälvis ajakirjanduses negatiivset vastukaja. Nii rõhutas laulupeo poistekoore juhatanud dirigent Lydia Rahula intervjuus Õhtulehele, et lauluväljak on rajatud laulupidudeks, mitte Õllesummeriks. Samuti esinesid lauljad laulupeol protestiplakatitega.

Viited

Välislingid

 Õllesummeri koduleht
 Liis Kängsepp "Pr Õllesummer" Äripäev, 30. juuni 2006 (intervjuu Õllesummeri peakorraldaja Marje Hansariga)
 "Saku Õlletehas: Õllesummer tekitab asjatult palju negatiivset eufooriat" Postimees, 8. juuli 2011
 "Õllesummeri looja Riho Rõõmus: sellisel kujul oli arukas festival lõpetada" menu.err.ee, 28. september 2018

Eesti festivalid
Tallinna üritused